效皮陸體藥名詩寄李獻甫
作者：馮山
朝代：宋

paragraphs: 半夏勞奔走，當歸計未成。
向烏頭雪白，雖遠志澄清。
白屋遊偏早，青雲夢數驚。
預知皆係命，無患可傷生。
泉水懷鄉國，靈仙得古城。
萎蕤差病力，安息媿民情。
蘭草園池靜，槐花道路平。
野翁宜散誕，故紙任縱横。
問話思黄葉，論文憶長卿。
餘糧添瓮盎，亂髪散簪纓。
紫蒨江山秀，婆娑桂柏榮。
楓香餘雨氣，桐葉變秋聲。
險語嘗鉤吻，昏瞳屢决明。
鸕鷀閒自酌，琥珀向誰傾。
莨宕官資淺，螵蠨活計輕。
每將蘇子校，多謝使君名。
滿把黄金屑，知音白玉英。
青箱空聚古，敗將敢論兵。
苦練詩方就，旁通筆未精。
前賢如及已，海藻願題評。